En grøn Opel Corsa blev udsat for en knap så kærlig omgang ved Kollegieparken i Ranum mellem fredag og lørdag. Bilen blev ridset og alle fire dæk blev skåret op med en kniv, oplyser Nordjyllands Politi i Løgstør. Både baglygte og spejle blev ødelagte og vinduesviskerne blev revet af bilen. Gerningsmændene forsøgte ovenikøbet at stjæle bilen, men uden held. I stedet løb de med bilen stereoanlæg. Mellem lørdag og mandag fik en VW Passat også skåret alle dæk op. Den var ligeledes parkeret ved Kollegieparken. Mellem fredag og lørdag fik en sølvgrå Mercedes 300 diesel tildelt en ridse hele vejen rundt om køretøjet. Det skete i Vestergade i Ranum. Politiet har ingen mistænkte i sagen.

Referat:
Tre biler blev i weekenden udsat for groft hærværk. To af dem var parkerede ved Kollegieparken.